Uredba Komisije 2002/18/ES

z dne 22. februarja 2002

o spremembi Priloge I k Direktivi Sveta 91/414/EGS o dajanju fitofarmacevtskih sredstev v promet za vključitev aktivne snovi izoproturon

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2001/103/ES [2], in zlasti člena 6(1) Direktive,

ob upoštevanju naslednjega:

(1) Uredba Komisije (EGS) št. 3600/92 z dne 11. decembra 1992 o določitvi podrobnih pravil za izvajanje prve faze programa dela iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 2266/2000 [4], predvideva prilagoditev seznama aktivnih snovi fitofarmacevtskih sredstev, ki jih je potrebno oceniti z namenom morebitne vključitve v Prilogo I k Direktivi 91/414/EGS. Ta seznam se nahaja v Uredbi Komisije (ES) št. 993/94 z dne 27. aprila 1994 o določitvi aktivnih snovi fitofarmacevtskih sredstev in imenovanju držav članic poročevalk za izvajanje Uredbe Komisije (EGS) št. 3600/92 [5], kakor je bila nazadnje spremenjena z Uredbo (ES) št. 2230/95 [6], in vključuje izoproturon.

(2) Za izoproturon so bili ocenjeni učinki na zdravje ljudi in okolje v skladu z določbami Uredbe (EGS) št. 3600/92 za vrsto uporab, ki so jih predlagali prijavitelji. Po Uredbi (ES) št. 933/94 je bila za državo članico poročevalko imenovana Nemčija. Država članica poročevalka je 30. julija 1999 predložila Komisiji ustrezna poročila o oceni in priporočila v skladu s členom 7(1)(c) Uredbe (EGS) št. 3600/92.

(3) Poročilo o oceni so pregledale države članice in Komisija v okviru Stalnega odbora za zdravstveno varstvo rastlin. Pregled je bil dokončan 7. decembra 2001 v obliki poročila Komisije o pregledu izoproturona.

(4) Pregled ni odkril zaskrbljujočih ali odprtih vprašanj, ki bi zahtevala posvetovanje Znanstvenega odbora za rastline.

(5) Različne opravljene ocene so pokazale, da je za fitofarmacevtska sredstva, ki vsebujejo zadevno aktivno snov možno pričakovati, da na splošno izpolnjujejo zahteve iz člena 5(1)(a) in (b) Direktive 91/414/EGS, zlasti v zvezi z uporabami, ki so bile proučene in podrobno navedene v poročilu Komisije o pregledu. Primerno je torej vključiti zadevno aktivno snov v Prilogo I k tej direktivizato, da sev vseh državah članicah lahko odobri registracijo fitofarmacevtskih sredstev, ki vsebujejo zadevne aktivne snovi, v skladu z določbami Direktive 91/414/EGS.

(6) Po vključitvi izoproturona v Prilogo I Direktive 91/414/EGS je treba določiti rok, v katerem morajo države članice odobriti, spremeniti ali odvzeti, kadar je to primerno, registracije fitofarmacevtskih sredstev, ki vsebujejo to aktivno snov. Predvsem se fitofarmacevtsko sredstvo ne sme registrirati, če niso upoštevani pogoji v zvezi z vključitvijo aktivne snovi v Prilogo I in enotna načela, določena v Direktivi, na osnovi dokumentacije, ki izpolnjuje predpisane zahteve po podatkih.

(7) Poročilo Komisije o pregledu je potrebno za pravilno izvajanje, s strani držav članic, posameznih delov enotnih načel iz Direktive 91/414/EGS. Smiselno je torej zagotoviti, da države članice omogočajo stalen dostop oziroma omogočijo dostop do končnega poročila o pregledu, z izjemo zaupnih informacij, za posvetovanje vseh zainteresiranih strank. Če se mora poročilo o pregledu dopolniti z upoštevanjem tehničnega in znanstvenega napredka, se morajo spremeniti tudi pogoji za vključitev zadevne snovi v Prilogo I k Direktivi 91/414/EGS v skladu z Direktivo 91/414/EGS.

(8) Pred vključitvijo aktivne snovi v Prilogo I potrebno predvideti ustrezen rok zato, da se države članice in zainteresirane stranke lahko pripravijo na izpolnjevanje novih zahtev, ki bodo sledile vključitvi. Poleg tega je po vključitvi potreben ustrezen rok zato, da se državam članicam omogoči izvedbo določb Direktive 91/414/EGS o fitofarmacevtskih sredstvih, ki vsebujejo izoproturon. Države članice morajo v tem roku predvsem ponovno pregledati obstoječe registracije ter, če je to smiselno, odobriti nove registracije v skladu z določbami Direktive 91/414/EGS. Daljši rok je treba predvideti za predložitev in oceno celotne dokumentacije za vsako fitofarmacevtsko sredstvo v skladu z enotnimi načeli iz Direktive 91/414/EGS. Za fitofarmacevtska sredstva, ki vsebujejo več aktivnih snovi, se celotna ocena na osnovi enotnih načel lahko izvrši šele po vključitvi vseh zadevnih aktivnih snovi v Prilogo I k Direktivi 91/414/EGS.

(9) Ukrepi, predvideni s to direktivo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO DIREKTIVO:

Člen 1

Priloga I Direktive 91/414/EGS se spremeni v skladu s Prilogo k tej direktivi.

Člen 2

Države članice omogočijo stalen dostop do poročila o pregledu izoproturona, z izjemo zaupnih informacij v smislu člena 14 Direktive 91/414/EGS, za posvetovanje vseh zainteresiranih strank oziroma slednjim omogočijo dostop na izrecno zahtevo.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 30. junija 2003. O tem takoj obvestijo Komisijo.

V skladu z Direktivo 91/414/EGS države članice do tega datuma zlasti spremenijo ali odvzamejo obstoječe registracije za fitofarmacevtska sredstva, ki vsebujejo izoproturon kot aktivno snov, če je to potrebno.

Države članice se v sprejetih predpisih sklicujejo na to direktivo ali sklic nanjo navedejo ob njihovi uradni objavi. Način sklicevanja določijo države članice.

2. Pri ocenjevanju in odločanju v skladu z enotnimi načeli iz Priloge VI k Direktivi 91/414/EGS na osnovi dokumentacije, ki izpolnjuje zahteve Priloge III k navedeni direktivi, je končni rok za spreminjanje ali odvzem registracij za fitofarmacevtska sredstva, ki vsebujejo izoproturon kot edino aktivno snov, 1. januar 2007.

3. Za fitofarmacevtska sredstva, ki vsebujejo poleg izoproturona še eno aktivno snov, ki je v Prilogi I k Direktivi 91/414/EGS, se rok za spreminjanje ali odvzem registracij izteče štiri leta po začetku veljavnosti Direktive, ki je spremenila Prilogo I k Direktivi 91/414/EGS tako, da je vanjo vključila zadnjo od teh snovi.

Člen 4

Ta direktiva začne veljati 1. januarja 2003.

Člen 5

Ta direktiva je naslovljena na države članice.

V Bruslju, 22. februarja 2002

Za Komisijo

David Byrne

Član Komisije

[1] UL L 230, 19. 8. 1991, str. 1.

[2] UL L 313, 30. 11. 2001, str. 37.

[3] UL L 366, 15. 12. 1992, str. 10.

[4] UL L 259, 13. 10. 2000, str. 27.

[5] UL L 107, 28. 4. 1994, str. 8.

[6] UL L 225, 22. 9. 1995, str. 1.

--------------------------------------------------

PRILOGA

Naslednji vnosi se dodajo na koncu tabele v Prilogi I k Direkitvi 91/414/ES:

"Št. | Splošno ime, identifikacijske številke | Ime po IUPAC | Čistoča | Začetek veljavnosti | Iztek vključitve | Posebne določbe |

28 | Izoproturon CAS št. 34123-59-6 CIPAC št. 336 | 3-(4-izopropilfenil)-1,1-dimetilurea | 970 g/kg | 1. januar 2003 | 31. december 2012 | Registrira se lahko le za uporabo kot herbicid. Za izvajanje enotnih načel v Prilogi VI se upoštevajo zaključki poročila o pregledu izoproturona, in zlasti Dodatka I in II poročila, ki jih je sprejel Stalni odbor za zdravje rastlin 7. decembra 2001. V tej celoviti oceni države članice: morajo posebno pozornost posvetiti zaščiti podtalnice, če se aktivna snov uporabi v območjih z ranljivimi talnimi in/ali podnebnimi pogoji ali pri uporabi višjih odmerkov od navedenih v poročilu o pregledu, ter uporabiti ukrepe za zmanjšanje tveganja, kjer je primerno,morajo posebno pozornost posvetiti zaščiti vodnih organizmov in zagotoviti, da pogoji za registracijo vključujejo ukrepe za zmanjšanje tveganja, kjer je primerno |

--------------------------------------------------